Zua glaichn Zaid is de Situazion åwa a an da sunst eha ruign Donaugrenz gfeali woan. Im Joa 166 han 6000 Markomannen fum haiding Bemen und nöadlichn Nidaésdaraich aus iwa dé Deana driwa und han plündand duach Noricum und Panonien zong. D römische Kavalari håd dén Ãngrif åwa recht schö zruk schlång kina und im Joa 167 is mid 11 faschidane Schdem a Fridnsfadråg gschlossn woan. Auf dés aufi hãm de Röma åwa d Legio XIIII Gemina fum Ostn zruk an d Deana gruafn und in Italien naiche Legionen ausghom und a Gégnofensife blant. Dabai is åwa fum Ostn a Infekzionsgrãnghaid midschlept woan, dé ois Antoninische Pest bekãnt woan is. Woaschainli woa dé a Foam fu Pokn oda Måsan.